Ysgoloriaethau Celfyddydau Creadigol Prifysgol Abertawe - Cerddoriaeth

Rheoliadau, Polisïau a Gweithdrefnau Craidd

Dilysrwydd: Mae'r ddogfen hon, ddyddiedig 3/9/2026, yn disodli unrhyw reoliadau blaenorol. Mae'r Rheoliadau Craidd hyn yn berthnasol i holl lwybrau Ysgoloriaethau Celfyddydau Creadigol Prifysgol Abertawe  a rhaid eu darllen ar y cyd â Manylion y Llwybr perthnasol sy'n rhan o'r rheoliadau.

1. Cyflwyniad a Llywodraethiant

1.1 Mae'r rheoliadau hyn yn llywodraethu Ysgoloriaethau Celfyddydau Creadigol Prifysgol Abertawe, gan gynnwys eu gweithrediad, y costau i Brifysgol Abertawe a rhwymedigaethau'r ysgolheigion.
1.2 Llwybrau'r Ysgoloriaeth Celfyddydau Creadigol yw:
· Cerddoriaeth - Offerynnol a Lais;
· Dawns a Chelfyddydau Theatr;
· Y Cyfryngau a'r Celfyddydau Gweledol;
· Ysgrifennu Creadigol.
1.3 Bwrdd Diwylliant Prifysgol Abertawe sydd â chyfrifoldeb cyffredinol am weithredu'r Ysgoloriaethau Celfyddydau Creadigol.
1.4 Mae'r gwaith rheoli, cyflawni a gweinyddu o ddydd i ddydd wedi'i ddirprwyo i Swyddog Datblygu'r Celfyddydau a Diwylliant.
1.5 Mae Swyddog Datblygu'r Celfyddydau a Diwylliant yn gwneud penderfyniadau ar ddyfarnu, adnewyddu a rheoli ysgoloriaethau, yn unol â rheoliadau Bwrdd Diwylliant Prifysgol Abertawe a, lle bo'n berthnasol, gan ymgynghori â phartneriaid perthnasol.

2. Pwy sy'n gymwys?

2.1 Mae ysgoloriaethau ar gael i fyfyrwyr amser llawn ym Mhrifysgol Abertawe sydd wedi cofrestru ar raglenni gradd a addysgir ac ymchwil.
2.2 Nid yw ysgoloriaethau ar gael i fyfyrwyr cyfnewid, myfyrwyr rhan-amser neu fyfyrwyr sydd wedi cofrestru ar gyrsiau sy'n para llai na blwyddyn academaidd.
2.3 Dim ond un Ysgoloriaeth Celfyddydau Creadigol y gellir ei dal ar unrhyw adeg.
2.4 Ni chaniateir dal Ysgoloriaeth Celfyddydau Creadigol ar yr un pryd ag Ysgoloriaeth Chwaraeon neu Ysgoloriaeth Gorawl ac Organ Mystwyr Abertawe.
2.5 Mae'n rhaid i ymgeiswyr fodloni’r meini prawf a nodir ym Manylion y Llwybr perthnasol. 
2.6 Gall fod yn anodd cyfuno rhai cyrsiau â rhwymedigaethau ysgoloriaeth. Bydd Prifysgol Abertawe'n ceisio bod yn hyblyg ond efallai na fydd modd cysoni galwadau cystadleuol bob amser, yn enwedig lle mae ymrwymiadau anacademaidd eraill yn cyfyngu ar hyblygrwydd ysgolhaig.

3. Hyd, Adnewyddu ac Adolygu

3.1 Caiff ysgoloriaethau eu dyfarnu am flwyddyn ac ni chânt eu hadnewyddu'n awtomatig.
3.2 Gall ysgolheigion presennol gyflwyno cais i'w hysgoloriaeth gael ei hadnewyddu a byddant yn cael blaenoriaeth wrth ystyried ceisiadau, yn amodol ar:
· gyfranogiad boddhaol yn y gweithgareddau gofynnol;
· cynnydd academaidd boddhaol;
· tystiolaeth barhaus o safon briodol o ymarfer creadigol o fewn llwybr eu hysgoloriaeth
3.3 Gall Prifysgol Abertawe ailddyrannu ysgoloriaethau'n llawn neu'n rhannol bob blwyddyn er mwyn cynnal safon a chydbwysedd y cynllun.
3.4 Mae Swyddog Datblygu’r Celfyddydau a Diwylliant yn gwneud penderfyniadau ynghylch adnewyddu ac ailddyrannu yn unol â rheoliadau Bwrdd Diwylliant Prifysgol Abertawe, gan ymgynghori â phartneriaid perthnasol lle bo'n briodol.
3.5 Bydd Swyddog Datblygu’r Celfyddydau a Diwylliant yn adolygu cynnydd, safon ac ymrwymiad ysgolheigion yn barhaus. Fel arfer, ymdrinnir â phryderon am gynnydd, safon neu ymrwymiad drwy broses adolygu fesul cam, a all gynnwys cymorth anffurfiol, rhybudd ffurfiol, atal elfennau o'r ysgoloriaeth neu derfynu'r ysgoloriaeth os na chaiff pryderon eu datrys. Pan gaiff ysgoloriaeth ei therfynu, gall fod angen i'r ysgolhaig ad-dalu rhan o'r arian a ddosbarthwyd eisoes, neu'r holl arian, yn unol â thelerau'r dyfarniad.
3.6 Os yw ysgolhaig yn atal ei astudiaethau dros dro ac yn ail-wneud lefel oherwydd salwch neu amgylchiadau lliniarol eraill, gellir adnewyddu'r dyfarniad yn ôl disgresiwn Swyddog Datblygu’r Celfyddydau a Diwylliant, drwy gytundeb â Bwrdd Diwylliant Prifysgol Abertawe.

4. Manteision i Ysgolheigion

4.1 Gwerth enwol pob Ysgoloriaeth Celfyddydau Creadigol yw £1,350 y flwyddyn.
4.2 Bydd pob ysgolhaig yn cael bwrsariaeth flynyddol gwerth £750 i'w thalu'n uniongyrchol i'r ysgolhaig â'r bwriad o gefnogi ei weithgareddau creadigol.
4.3 Mae pob ysgoloriaeth hefyd yn darparu cymorth datblygu â gwerth enwol o £600 i bob ysgolhaig. Amlinellir ei natur a'i gweinyddiaeth ym Manylion Gofynion y Llwybr perthnasol.

5. Rhwymedigaethau Ysgolheigion

5.1 Disgwylir i ysgolheigion wneud cyfraniad gweithredol at fywyd diwylliannol Prifysgol Abertawe, gan gynnwys cymryd rhan mewn cymdeithasau myfyrwyr perthnasol neu weithgarwch diwylliannol priodol a chyflwyno neu rannu eu gwaith ar adegau allweddol yn ystod y flwyddyn academaidd.
5.2 Yn gyffredinol, disgwylir i ysgolheigion:
gymryd rhan mewn hyd at dri Diwrnod Agored a/neu ddigwyddiad i Gyn-fyfyrwyr yn ystod y flwyddyn:
cynorthwyo, lle bo modd, gyda gweithgareddau recriwtio Prifysgol Abertawe;
rhoi cymorth a chyngor i'w cyd-fyfyrwyr lle bo'n briodol, a disgwylir i ysgolheigion sy'n dychwelyd ymgymryd â rôl weithredol yn eu maes gweithgarwch perthnasol;
cynnal cynnydd academaidd boddhaol.
5.3 Disgwylir i ysgolheigion gydbwyso ymrwymiadau academaidd a rhai'r ysgoloriaeth. Mae amgylchiadau lliniarol, megis salwch neu brofedigaeth, a gwrthdaro â gweithgaredd academaidd cynlluniedig, yn enwedig arholiadau, yn rhesymau dilys dros beidio â bodloni ymrwymiad ysgoloriaeth.
5.4 Ni ddylai ysgolheigion or-ymrwymo i weithgareddau allgyrsiol eraill lle mae hyn yn eu hatal rhag bodloni rhwymedigaethau eu hysgoloriaeth.
5.5 Bydd ysgolheigion yn cwrdd â Swyddog Datblygu’r Celfyddydau a Diwylliant o leiaf unwaith bob semester i adolygu cynnydd a chodi unrhyw broblemau gyda'r ysgoloriaeth.

6. Ymgeisio a Meini Prawf Dethol

6.1 Ceir un dyddiad cau bob blwyddyn ar gyfer cyflwyno ceisiadau a chaiff ei hysbysebu ar wefan Prifysgol Abertawe a'i nodi ar y ffurflen gais berthnasol.
6.2 Caiff yr holl fyfyrwyr cymwys gyflwyno cais. Gall Prifysgol Abertawe benderfynu gwneud cynigion i ymgeiswyr â chymwysterau addas cyn y dyddiad cau.
6.3 Mae'n rhaid i ymgeiswyr ddarparu'r dystiolaeth a'r deunyddiau ategol a nodir ym Manylion y Llwybr perthnasol. Lle mae angen cymwysterau ffurfiol, gellir ystyried profiad neu hyfedredd cyfwerth, fel y'i nodir ym Manylion y Llwybr hwnnw.
6.4 Mae Swyddog Datblygu'r Celfyddydau a Diwylliant yn penderfynu ar y nifer o ysgoloriaethau a fydd ar gael ym mhob llwybr bob blwyddyn.
6.5 Bydd Panel Dethol Ysgoloriaeth priodol, dan oruchwyliaeth Swyddog Datblygu'r Celfyddydau a Diwylliant, yn dethol ysgolheigion.
6.6 Gall y broses ddethol ystyried ffactorau sy'n benodol i lwybrau gwahanol, fel y'u nodir ym Manylion y Llwybr perthnasol.
6.7 Lle nad yw'r holl ysgoloriaethau'n cael eu dyfarnu, mae Prifysgol Abertawe'n cadw'r hawl i wneud dyfarniadau pro rata yn yr ail semester, yn amodol ar y meini prawf a'r broses ddethol cymwys.



















Manylion: Cerddoriaeth - Offerynnol a Lais
Mae Manylion y Llwybr hwn yn rhan o Reoliadau Ysgoloriaethau Celfyddydau Creadigol Prifysgol Abertawe a rhaid eu darllen ar y cyd â’r Rheoliadau, Polisïau a Gweithdrefnau Craidd uchod.
1 Llwybrau Cerddoriaeth
1.1 Mae dau lwybr gan yr Ysgoloriaeth Cerddoriaeth:
· Ysgoloriaethau Offerynnol;
· Ysgoloriaethau Llais.
1.2 Mae'n rhaid i offerynwyr, heblaw am organyddion a phianyddion, ddarparu eu hofferyn neu eu hofferynnau eu hunain, oni chytunir fel arall gyda Phrifysgol Abertawe adeg cynnig yr ysgoloriaeth.

2 Cymorth Datblygu
2.1 Mae'r cymorth datblygu gwerth £600 a ddarperir o dan y Rheoliadau Craidd yn cael ei fuddsoddi mewn Cronfa Datblygu Strategol gyfunol a weinyddir gan gymdeithasau cerddorion a chorawl myfyrwyr Prifysgol Abertawe. Ar hyn o bryd, mae'n cael ei wario ar gymorth ar gyfer cyfarwyddwyr ensemble a chyfeilwyr ymarferiadau.

3 Rhwymedigaethau Penodol yr Ysgoloriaeth Cerddoriaeth
3.1 Yn ogystal â'r rhwymedigaethau yn y Rheoliadau Craidd, bydd Ysgolheigion Cerddoriaeth yn:
ymgymryd ag o leiaf 15 awr o diwtora bob blwyddyn ac yn ymrwymo’n llawn i’r gwersi;
cyfrannu’n weithredol at eu cymdeithas myfyrwyr berthnasol (Cerddorion Prifysgol Abertawe neu Gymdeithas Gorawl Prifysgol Abertawe), gan gynnwys ymuno â hyd at ddau ensemble neu gôr cymdeithas a mynychu o leiaf 75% o’r sesiynau ymarfer;
cymryd rhan mewn o leiaf ddau gyngerdd cyhoeddus hyd llawn gyda'u ensemble neu eu côr perthnasol pan fo'n briodol.

4 Gofynion y Prosesau Cyflwyno Cais a Dethol
4.1 Fel rheol, dylai ymgeiswyr fod wedi ennill Teilyngdod neu Ragoriaeth ar lefel Gradd 8 yn eu hofferyn penodol neu mewn perfformiad canu, neu dylent allu dangos profiad neu hyfedredd cyfatebol.
4.2 Caiff rhestrau byr eu llunio fel arfer ar sail y deunyddiau a gyflwynir gan yr ymgeisydd yn unig:
ffurflen gais wedi'i chwblhau;
copïau o dystysgrif a thaflen marciau'r arholiad Gradd 8 yn yr offeryn perthnasol neu mewn perfformiad canu, a/neu unrhyw gymwysterau uwch, er enghraifft, diplomâu perfformiad;
dau eirda gan athrawon a/neu gyfarwyddwyr ensemble;
4.3 Bydd y broses ddethol derfynol yn seiliedig ar:
glyweliad wyneb yn wyneb;
prawf clywedol a phrawf darllen ar yr olwg
4.4 Os nad oes gan ymgeiswyr y cymhwyster ffurfiol a nodir yn 4.1, disgwylir iddynt ddarparu tystiolaeth ychwanegol o brofiad neu hyfedredd cyfatebol, gan gynnwys:
geirda manylach gan athro neu ganolwr priodol;
CV neu bortffolio sy'n amlinellu profiad perthnasol;
cyfweliad.
4.5 Os mai piano, drymiau neu gitâr yw prif offeryn ymgeisydd, bydd amodau ychwanegol yn berthnasol (gweler Adran 6).
4.6 Yn ogystal â theilyngdod pob cais, bydd y broses ddethol yn ystyried ffactorau gan gynnwys y galw am aelodau ensembles myfyrwyr, argaeledd cyfleusterau ymarfer addas ac argaeledd tiwtora priodol.

5 Tiwtora
5.1 Nid yw Prifysgol Abertawe'n gyfrifol am drefnu tiwtora i bob ysgolhaig.
5.2 Os nad yw ysgolhaig eisoes wedi trefnu tiwtora ffurfiol, bydd Swyddog Datblygu'r Celfyddydau a Diwylliant yn rhoi arweiniad a, lle bo'n briodol, bydd yn hwyluso cyswllt â darparwyr addas, megis Gwasanaeth Cerdd Castell-nedd Port Talbot, i helpu'r ysgolhaig i sicrhau athro sy'n cyd-fynd â'i lefel a'i ddiddordebau cerddorol.
5.3 Yn gyffredinol, mae'r disgwyliadau canlynol yn berthnasol i diwtora a gefnogir gan ysgoloriaeth:
Bydd ysgolheigion yn cael gwersi wythnosol yn ystod y tymor.
Os bydd angen i ysgolhaig newid amser ei wers reolaidd neu os na all fynd i wers a drefnwyd, rhaid iddo roi gwybod i'w athro cyn gynted â phosib ac o leiaf 24 awr cyn amser dechrau'r wers. Os na chaiff o leiaf 24 awr o rybudd ei roi, bydd y wers honno'n cael ei fforffedu.
Lle bynnag y bo modd, dylai gwersi gael eu cynnal ar safleoedd Prifysgol Abertawe, yn amodol ar argaeledd ac amserlennu. Lle nad yw hyn yn ymarferol, gall gwersi gael eu cynnal mewn lleoliad priodol arall y cytunir arno rhwng y tiwtor a'r ysgolhaig, gan gynnwys stiwdio addysgu breifat, gofod ymarfer neu, lle bo'n briodol, yng nghartref y tiwtor. Lle mae'r tiwtora wedi cael ei drefnu neu ei hwyluso drwy'r cynllun ysgoloriaethau, rhaid i diwtoriaid a threfniadau tiwtora gydymffurfio ag unrhyw ofynion sydd gan y Brifysgol mewn perthynas â diogelu, gwiriad y Gwasanaeth Datgelu a Gwahardd (GDG), yswiriant a lleoliadau gwaith cytunedig.

6 Gofynion o ran Offerynnau
Caniateir y prif offerynnau canlynol, os bodlonir amodau penodol:
6.1 Piano. I fod yn gymwys am ysgoloriaeth ar y piano, rhaid i ymgeisydd ddangos hanes o weithio gyda cherddorion eraill, yn ddelfrydol yn un neu fwy o'r ffyrdd canlynol:
· Piano jazz mewn ensemble;
· Cyfeiliant corawl/gwaith répétiteur 
· Cerddoriaeth siambr, er enghraifft triawd/pedwarawd/pumawd piano;
· Piano mewn cerddorfa
6.2 Drymiau. Dylai ymgeiswyr sylwi nad oes gan Brifysgol Abertawe gyfleusterau ymarfer ar gyfer drymwyr ar hyn o bryd. I fod yn gymwys am ysgoloriaeth ar y drymiau, rhaid i ymgeiswyr ddangos un neu fwy o'r canlynol:
· Hanes o ddrymio jazz/band mawr;
· Parodrwydd i ganu offerynnau taro mewn cerddorfa a/neu gerddorfa chwythbren.
6.3 	Gitâr. I fod yn gymwys am ysgoloriaeth ar y gitâr, rhaid i ymgeisydd ddangos hanes o weithio gyda cherddorion eraill, yn ddelfrydol yn un neu fwy o'r ffyrdd canlynol:
· Gitâr jazz/band mawr
· Cerddoriaeth siambr gan gynnwys ensembles gitâr.

